Krangler om skyld etter abortskandalen
Det viser tall VG Nett har hentet ut fra Folkehelseinstituttet (FHI) etter abortskandalen som ble kjent i mai. Der kommer det fram følgende: ** Mellom 2001 og 2009 totalt var fem aborter som var ulovlige. ** I 2010 ble det utført seks aborter som var ulovlige.Dette skjer samme år som det ble oppført en ny sentral abortklagenemnd. Nå skylder Helsedirektoratet og nemnda på hverandre. - Da den sentrale abortklagenemnda ble opprettet, hadde vi et seminar hvor vi gjennomgikk abortloven og forskriften, og drøftet nemndas arbeid. Hensikten var blant annet å legge til rette for at de skulle tolke loven riktig, sier avdelingsdirektør Henriette Øien i Helsedirektoratet til VG Nett.Hun forteller at det også ble utarbeidet en egen håndbok for nemnda - og at dersom de var usikre burde de tatt kontakt for avklaring. Leder av den sentrale abortklagenemnda, Britt-Ingjerd Nesheim, mener de har sitt på det tørre. - Det som er sakens kjerne, er hvordan abortloven skal tolkes. Det står i loven at «er det grunn til å anta at fosteret er levedyktig, kan tillatelse til svangerskapsavbrudd ikke gis.» Det står i merknadene til loven at «som veiledende grense knyttet levedyktighetsbegrepet opp mot utgangen av 22. svangerskapsuke», sier hun til VG Nett. - Publiserte undersøkelser viser at i uke 22 overlever ingen fostre. Den sentrale abortklagenemnda har oppfattet det slik at en veiledende grense nettopp er veiledende og kan fravikes i spesielle tilfeller, fordi fosteret da ikke kan anses som levedyktig.Den ekstreme økningen av ulovlige aborter ble plukket opp av jordmødre ved Oslo universitetssykehus. Det vil si at de er utført av en sosial grunn, ikke fordi barnet er sykt eller har misdanelser, og så sent i svangerskapet at de kunne ha overlevd dersom de hadde fått behandling. Som VG Nett tidligere har skrevet opplevde de at aborterte fostre pustet i over 90 minutter etter fødselen. Etter å ha måtte legge et foster til side for å dø, på samme avdeling som like gamle barn overlevde, sende jordmødrene flere forvilte brev til Helsedirektoratet. Helsedirektoratet har anslått at det til og med høsten 2011 ble utført ti ulovlige aborter, og i midten av mai gikk helseministeren ut og presiserte loven. Hun understrekte at det ikke er lov å innvilge abort etter fullgått uke 22. for eksempel dersom barnet er et resultat av voldtekt eller incest.Da den sentrale abortklagenemnda ble opprettet i 2010, var målet å gi kvinner over hele landet så lik behandling som mulig. Nemnda har tidligere sagt til VG Nett at de har tolket loven annerledes enn Helsedirektoratet, og har sett det som at utgangen av 22. uke bare har vært en veiledende siste frist. Men Helsedirektoratet sier nå at dette er en presisering de har gitt uttrykk for tidlig. - Sånn som dere ser det, var det abortklagenemndas eget ansvar å undersøke at de tolket loven riktig? - Ja, det er nemndas oppgave å tolke loven. Hvis de er usikre så forutsetter vi at de tar kontakt med Helsedirektoratet for avklaring, sier Øien. Nemndleder Nesheim er fornøyd med at tolkningsspørsmålet nå er avklart. - Helsedirektoratet har nå presisert at grensen skal gjelde absolutt, og at det dermed er en uke mellom abortgrensen og en mulighet for overlevelse. For nemnda er dette en grei avklaring, og det gjør at nemnda slipper en del vanskelige vurderinger, sier Nesheim.Helsedirektør Bjørn-Inge Larsen sier til VG Nett at det er primærnemndene og den sentrale klagenemnda som i det daglige arbeidet forvalter loven for å ivareta kvinnens og fosterets rettsvern. - Hvorfor har ikke Helsedirektoratet passet på at dette er blitt fulgt? - Vi var ikke oppmerksomme på at nemnda tolket levedyktighetsbegrepet slik de gjorde før i mai i fjor. Da startet vi umiddelbart dialogen med nemnda og arbeidet med saken. Allerede i 2001 gitt et rundskriv rundt som presiserte at fosteret regnes som levedyktig ved utgangen av uke 22. - Hvorfor var det nødvendig å spesifisere det på nytt når det står i dette rundskrivet? - Nemnda har lagt en fortolkning til grunn som vi altså mener ikke er den riktige, derfor presiserte vi dette i fjor høst. Det er ofte ulike tolkninger av juridiske spørsmål og vi ser at nemnda har tolket akkurat dette spørsmålet annerledes enn vi nå gjør. Men vi har altså presisert slik at det ikke skal være noen tvil. - Burde dere ha presisert den absolutte grensen tidligere? - Det er vanskelig å si siden vi ikke var kjent med tolkningsproblemene før vi tok det opp med nemnda direkte i fjor.Etter den nye presiseringen kan aborter etter uke 22 kun innvilges dersom det er overhengende fare for kvinnens liv og helse (§10) og i tilfeller der fosteret ansees som ikke levedyktig på grunn av sykdom eller skade (§2.3.c). - Hvordan skal dere passe på at dette ikke skjer igjen? - Helsedirektoratet vil innarbeide lovfortolkningen i håndboken. Vi vil også fortsette dialogen med abortklagenemnda og følge med på abortstatistikken som gir oversikt over nemndenes praksis, sier helsedirektøren. En ny ekspertgruppe skal nå granske abortnemndene i Norge og se på abortloven.
I hele ti år har det blitt utført ulovlige aborter i Norge. Men først da en sentral abortklagenemnd ble oppført, skjøt tallene i været.